Μάσσιμο Καρλόττο

Ο Μάσσιμο Καρλόττο (ιταλ. Massimo Carlotto, Πάντοβα, 22 Ιουλίου 1956) είναι Ιταλός συγγραφέας, θεατρικός συγγραφέας, δημοσιογράφος, δοκιμιογράφος, σκιτσογράφος και σκηνοθέτης. Κατά τις δεκαετίες του '70 και του '90 ήταν επίσης πρωταγωνιστής σε μια διάσημη και αμφιλεγόμενη υπόθεση εγκλήματος.

Ο Καρλόττο θεωρείται ένας από τους καλύτερους συγγραφείς της νουάρ και της σκληρής αστυνομικής λογοτεχνίας σε παγκόσμιο επίπεδο.

 Βιογραφία 
 Η υπόθεση ''Καρλόττο'' (The Carlotto Case) 
Γεννημένος στην Πάντοβα, γιος του Όσκαρ (1919-2009), διευθυντή εταιρείας, και της Ρόζα  "Λέλλα" Βιλλάνι (1920-2016) και αδελφός της Αντονέλλα και του Αλβάρο, ο Μάσσιμο Καρλόττο εμφανίζεται στα πρωτοσέλιδα των εφημερίδων σε μια δικαστική υπόθεση δολοφονίας. 

Όλα ξεκινούν στην Πάντοβα στις 20 Ιανουαρίου του 1976, όταν ο Καρλόττο, 19 ετών τότε, αγωνιστής της Lotta Continua, πρέπει να περάσει με ποδήλατο μπροστά από το σπίτι της αδελφής του, ενώ εκτελεί ένα είδος έρευνας για τη διακίνηση ηρωίνης στην περιοχή, εξ ονόματος της οργάνωσης. Ακούει τις φωνές που κραυγάζουν για βοήθεια, μπαίνει στo διαμέρισμα της διπλής μεζονέτας (το άλλο διαμέρισμα είναι νοικιασμένο από την αδελφή του), που έχει την πόρτα ανοιχτή, και ανακαλύπτει σ' ένα ντουλάπι, τη νεαρή Μαργαρίτα Μαγκέλλο, ένα κορίτσι 24 ετών που ξέρει μόνο επιφανειακά, ημίγυμνη (επειδή δέχθηκε επίθεση κατά την έξοδο από το ντους) και καλυμμένη από αίμα, σχεδόν ετοιμοθάνατη και χτυπημένη με περίπου 59 μαχαιριές (όπως επιβεβαιώνει η αυτοψία). Ο Μάσσιμο - αυτή είναι η δική του εκδοχή - προσπαθεί να σώσει το θύμα και λερώνεται από το αίμα του, αλλά, στη συνέχεια, αντί να ειδοποιήσει την αστυνομία, φεύγει φοβισμένος. Μόνο αφού έχει διηγηθεί την ιστορία σε δύο φίλους και σ' ένα δικηγόρο, ο Μάσσιμο παρουσιάζεται εθελοντικά στην Αστυνομία με δικηγόρο. Ισχυρίζεται ότι βρήκε το θύμα ακόμα ζωντανό και ότι άκουσε τα τελευταία λόγια της (γεγονός που θα αμφισβητηθεί, επειδή σύμφωνα με ορισμένους εμπειρογνώμονες, η κοπέλα ήταν νεκρή μετά από μερικές μαχαιριές). Σύμφωνα με τον Καρλόττο, η νεαρή επανέλαβε την φράση "σου έχω δώσει τα πάντα". Ο ρόλος του ως μάρτυρας, παρά το γεγονός ότι παρουσιάστηκε εθελοντικά, διήρκησε μόνο πέντε λεπτά. Οι αστυνομικοί πρώτα τον αντιμετωπίζουν ως τον βασικό ύποπτο, τέλος του προσάπτουν την κατηγορία για ανθρωποκτονία εκ προθέσεως και ανοίγουν γι' αυτόν διάπλατα οι πόρτες της φυλακής.

Στη φυλακή όπου θα παραμείνει εκεί αρχικά για ένα έτος, ο Καρλόττο θα αποφοιτήσει και θα λάβει μέρος στη συνέχεια στις πρώτες εξετάσεις του πτυχίου στις πολιτικές επιστήμες.

Στην πρώτη εκδίκαση της υπόθεσης (1977) αθωώνεται λόγω ανεπάρκειας αποδεικτικών στοιχείων από το Κακουργιοδικείο της Πάντοβας, και στη συνέχεια αφέθηκε ελεύθερος από τη φυλακή, αλλά καταδικάστηκε σε 18 χρόνια φυλάκισης (με την χορήγηση γενικών ελαφρυντικών περιστάσεων) από το Εφετείο της Βενετίας, με ποινή που επιβεβαιώνεται από το Ακυρωτικό Δικαστήριο, το 1982.

Θυελλώδης ήταν επίσης μια υπόθεση δίωξής του, συνδεδεμένης με τις πολιτικές του πεποιθήσεις, εξαιτίας της ένταξής του στην εξωκοινοβουλευτική Αριστερά κατά τη διάρκεια των μολυβένιων χρόνων και της αστικής καταγωγής του θύματος.

 Η απόφαση της αποκατάστασης 
Στις 29 Ιανουαρίου του 2004, περισσότερα από έντεκα χρόνια μετά την τελευταία καταδίκη, ο Μάσσιμο Καρλόττο κέρδισε τελικά την αποκατάσταση από το Δικαστήριο του Κάλιαρι και ανέκτησε τα πλήρη αστικά και πολιτικά του δικαιώματα.

 Συγγραφέας 
Ο Μάσσιμο Καρλόττο ξεκίνησε τη λογοτεχνική του καριέρα, γράφοντας ιδιαίτερα μυθιστορήματα στο είδος νουάρ, με τον Φυγά (Il fuggiasco, 1995), μια μυθιστορηματική αυτοβιογραφία για την εποχή που βρισκόταν φυγάς. Το βιβλίο έγινε ταινία το 2003, σε σκηνοθεσία Andrea Manni, με τον Daniele Liotti ως Carlotto. 

Ο πιο διάσημος χαρακτήρας του είναι ο Αλιγάτορας, με το ψευδώνυμο Marco Buratti, ένας εντελώς πρωτότυπος ιδιωτικός ντετέκτιβ. 

Το 1998 δημοσίευσε το Le irregolari, το αυτοβιογραφικό μυθιστόρημα έρευνας στο οποίο αφηγείται τον εμφύλιο πόλεμο της Αργεντινής και την καταστολή της δεκαετίας του '70, κατά τη διάρκεια του λεγόμενου «βρώμικου πολέμου». Γνωρίζει και έχει πάρει συνέντευξη από την ιδρύτρια των Γιαγιάδων της Πλατείας Μαΐου, Εστέλα Καρλότο, με την οποία αποδείχθηκε ότι ήταν συγγενής, και η οποία έψαχνε νέα για την κόρη και τον νεογέννητο εγγονό της, που ήταν μεταξύ των desaparecidos (αγνοουμένων). 

Το 2001 κυκλοφόρησε το Arrivederci, amore ciao (το οποίο διασκευάστηκε στην ταινία The Goodbye Kiss του Michele Soavi, 2005). Το 2004 δημοσίευσε το L'oscura immensità della morte ("Η σκοτεινή άβυσσος του θανάτου"), ένα ιδιαίτερα σκοτεινό και μηδενιστικό νουάρ με επίκεντρο το θέμα της εκδίκησης, το οποίο διασκευάστηκε στην Ινδική ταινία Badlapur.

Θεωρείται ο ανανεωτής του σύγχρονου ιταλικού νουάρ μυθιστορήματος. Μέχρι σήμερα έχει γράψει πάνω από είκοσι μυθιστορήματα και έχει δημοσιεύσει ισάριθμες συλλογές διηγημάτων. Τα βιβλία του - συνήθως αστυνομικά - έχουν έντονο πολιτικοκοινωνικό χρώμα και έχουν μεταφραστεί στη Γαλλία, τη Βουλγαρία, το Ηνωμένο Βασίλειο, τη Γερμανία, την Ισπανία, την Ελλάδα, την Ολλανδία, την Τσεχία και τις Ηνωμένες Πολιτείες.

Παραπομπές

Εξωτερικοί σύνδεσμοι


Κατηγορία:Δικαστικές υποθέσεις
Κατηγορία:Ιταλοί δημιουργοί κόμικς
Κατηγορία:Ιταλοί ηθοποιοί θεάτρου